b'\n_START_ARTICLE_\nSpermatozoidas\n_START_PARAGRAPH_\nSpermatozoidas (gr. spermeion \xe2\x80\x93 s\xc4\x97kla, zoon \xe2\x80\x93 gyva b\xc5\xabtyb\xc4\x97) \xe2\x80\x93 tai vyri\xc5\xa1ka lytin\xc4\x97 l\xc4\x85stel\xc4\x97, gameta. Tai haploidin\xc4\x97 l\xc4\x85stel\xc4\x97. Spermatozoido funkcija yra apvaisinti kiau\xc5\xa1in\xc4\x97l\xc4\xaf \xe2\x80\x93 moteri\xc5\xa1k\xc4\x85j\xc4\x85 lytin\xc4\x99 l\xc4\x85stel\xc4\x99, susidarant zigotai, i\xc5\xa1 kurios vystosi naujas tos pa\xc4\x8dios r\xc5\xab\xc5\xa1ies individas. Kadangi kiau\xc5\xa1in\xc4\x97l\xc4\xaf apvaisina tik vienas i\xc5\xa1 milijard\xc5\xb3 spermatozoid\xc5\xb3, juos labai smarkiai veikia nat\xc5\xabrali atranka \xe2\x80\x93 visa spermatozoido sandara pritaikyta greitai jud\xc4\x97ti. Spermatozoidas turi pus\xc4\x99 genetin\xc4\x97s med\xc5\xbeiagos reikalingos l\xc4\x85stelei, be to, jis lemia individo lyt\xc4\xaf. \xc5\xbdmogaus spermatozoidas gali tur\xc4\x97ti \xe2\x80\x9eX\xe2\x80\x9c arba \xe2\x80\x9eY\xe2\x80\x9c tipo lytin\xc4\x99 chromosom\xc4\x85. Jei su kiau\xc5\xa1in\xc4\x97liu susilieja \xe2\x80\x9eX\xe2\x80\x9c spermatozoidas, vystosi moteri\xc5\xa1kas organizmas, o jei \xe2\x80\x9eY\xe2\x80\x9c \xe2\x80\x93 vyri\xc5\xa1kas._NEWLINE_Spermatozoidus 1679 metais atrado Antonijus van Levenhukas.\n_START_SECTION_\nSandara\n_START_PARAGRAPH_\nSpermatozoidas \xe2\x80\x93 labai diferencijuota l\xc4\x85stel\xc4\x97. J\xc4\x85 paprastai sudaro 3 dalys \xe2\x80\x93 galvut\xc4\x97, uodeg\xc4\x97l\xc4\x97, bei jas jungiantis kaklas (jungian\xc4\x8dioji dalis). \xc5\xbdmogaus spermatozoido dydis apie 60 \xce\xbcm, i\xc5\xa1 j\xc5\xb3 galvut\xc4\x97 sudaro ~ 4,5 \xce\xbcm, (jos plotis apie 3 \xce\xbcm, storis \xe2\x80\x93 1 \xce\xbcm). Uodeg\xc4\x97l\xc4\x97s ilgis ~ 55 \xce\xbcm._NEWLINE_Spermatozoido galvut\xc4\x97 sudaryta i\xc5\xa1 dviej\xc5\xb3 dali\xc5\xb3 \xe2\x80\x93 akrosomos ir branduolio. Akrosoma sudaro kepur\xc4\x99 kuri u\xc5\xbedengia apie 2/3 spermatozoido priekin\xc4\x97s dalies, o did\xc5\xbei\xc4\x85j\xc4\x85 galvut\xc4\x97s dal\xc4\xaf u\xc5\xbeima branduolys. Jis ypatingas tuo, jog DNR \xc4\x8dia supakuota net iki 6 kart\xc5\xb3 stipriau nei metafazin\xc4\x97se chromosomose. \xc5\xa0iuo atveju tradiciniai histonai pakei\xc4\x8diami protaminais \xe2\x80\x93 baltymais, turin\xc4\x8diais daug teigiam\xc5\xb3 aminor\xc5\xabg\xc5\xa1\xc4\x8di\xc5\xb3 (arginino, histidino, lizino). \xc5\xbdmogaus atveju 70\xc2\xa0% branduolio baltym\xc5\xb3 \xe2\x80\x93 protaminai, o 20\xc2\xa0% histonai. Kadangi histon\xc5\xb3 modifikacijos yra labai svarbios gen\xc5\xb3 aktyvacijai, tai protaminai ne tik supakuoja DNR, bet ir nutildo genus._NEWLINE_Spermatozoid\xc5\xb3 branduolyje chromosomos i\xc5\xa1sid\xc4\x97sto neatsitiktinai. Telomeros jungiasi \xc4\xaf poras arba tetramerus ir prisitvirtina prie branduolio apvalkalo. Tuo tarpu centromeros i\xc5\xa1sid\xc4\x97sto branduolio centre, sudarydamos tam tikr\xc4\x85 strukt\xc5\xabr\xc4\x85 \xe2\x80\x93 chromocentr\xc4\x85. Tarp branduolio apvalkalo ir plazmin\xc4\x97s membranos lieka plonas citoplazmos sluoksnis. Manoma, kad jame yra apvaisinimui svarbi\xc5\xb3 molekuli\xc5\xb3._NEWLINE_Spermatozoido uodeg\xc4\x97l\xc4\x97 \xe2\x80\x93 l\xc4\x85stel\xc4\x97s \xc5\xbeiu\xc5\xbeelis \xe2\x80\x93 s\xc4\x85lygoja jo judrum\xc4\x85. Jos d\xc4\x97ka \xc5\xbemogaus spermatozoidas gali jud\xc4\x97ti 1-3 mm/min grei\xc4\x8diu. Uodeg\xc4\x97l\xc4\x99 su galvute jungia kaklas (jungian\xc4\x8dioji dalis). Jame i\xc5\xa1sid\xc4\x97s\xc4\x8diusios dvi centriol\xc4\x97s. Viena i\xc5\xa1 j\xc5\xb3 veikia kaip pamatinis k\xc5\xabnelis, duoda prad\xc5\xbei\xc4\x85 aksonemai \xe2\x80\x93 centriniam spermatozoido uodeg\xc4\x97l\xc4\x97s elementui. Spermatozoide esan\xc4\x8dias centrioles paveldi b\xc5\xabsimas organizmas, nes moteri\xc5\xa1kosios lytin\xc4\x97s l\xc4\x85stel\xc4\x97s j\xc5\xb3 neturi. Pagal aksonemos dangalus skiriamos 3 uodeg\xc4\x97l\xc4\x97s dalys: vidurin\xc4\x97, pagrindin\xc4\x97 ir galin\xc4\x97._NEWLINE_Vidurin\xc4\x99 uodeg\xc4\x97l\xc4\x97s dal\xc4\xaf supa mitochondrij\xc5\xb3 sluoksnis. Mitochondrij\xc5\xb3 b\xc5\xabna daugiau kaip 50. Po apvaisinimo, spermatozoido mitochondrijos suardomos, tod\xc4\x97l paveldimos tik i\xc5\xa1 motinos. Aksonem\xc4\x85 dar gaubia 9 i\xc5\xa1ilgini\xc5\xb3 pluo\xc5\xa1t\xc5\xb3 skaidulos, vadinamos i\xc5\xa1orin\xc4\x97mis tankiosiomis skaidulomis._NEWLINE_Pagrindin\xc4\x97 uodeg\xc4\x97l\xc4\x97s dalis yra ilgiausia. Ji sudaryta i\xc5\xa1 aksonemos, apsuptos 7 i\xc5\xa1orini\xc5\xb3 tanki\xc5\xb3j\xc5\xb3 skaidul\xc5\xb3, kurias dar papildomai dengia skaidulinis dangalas. Tiek i\xc5\xa1orin\xc4\x97s tankiosios skaidulos, tiek skaidulinis apvalkalas savo sud\xc4\x97tyje turi keratin\xc5\xb3, kurie sudaro tvirt\xc4\x85 karkas\xc4\x85 mikrovamzdeli\xc5\xb3 slydimui ir linkimui uodeg\xc4\x97l\xc4\x97s jud\xc4\x97jimo metu._NEWLINE_Galin\xc4\x97je uodeg\xc4\x97l\xc4\x97s dalyje aksonem\xc4\x85 gaubia tik plazmin\xc4\x97 membrana_NEWLINE_Spermatozoidai susiformuoja spermatogenez\xc4\x97s metu vyro lytini\xc5\xb3 organ\xc5\xb3 s\xc4\x97klid\xc5\xbei\xc5\xb3 s\xc4\x97kliniuose vamzdeliuose. \xc5\xbdmogaus spermatozoidas susiformuoja per 61 dien\xc4\x85. Diferencijuoti spermatozoidai v\xc4\x97liau i\xc5\xa1 s\xc4\x97klinio vamzdelio patenka \xc4\xaf s\xc4\x97klid\xc4\x97s prielipo latak\xc4\x85 ir \xc4\x8dia kaupiasi (sperma).\n_START_SECTION_\nK\xc4\x85 t\xc4\x97vas perduoda palikuonims?\n_START_PARAGRAPH_\nIlg\xc4\x85 laik\xc4\x85 buvo manoma, jog spermatozoidas kiau\xc5\xa1in\xc4\x97liui pristato tik t\xc4\x97vin\xc4\xaf haploidin\xc4\xaf chromosom\xc5\xb3 rinkin\xc4\xaf. Ta\xc4\x8diau paai\xc5\xa1k\xc4\x97jo, jog \xc4\xaf kiau\xc5\xa1in\xc4\x97l\xc4\xaf patenka ne tik galvut\xc4\x97, bet visas spermatozoidas. Taip b\xc5\xabsimam individui pristatomos centriol\xc4\x97s ir kai kurie baltymai reikalingi kiau\xc5\xa1in\xc4\x97lio aktyvavimui (pvz., PLC\xce\xb6 didina kiau\xc5\xa1in\xc4\x97lio pralaidum\xc4\x85 Ca\xc2\xb2\xe2\x81\xba jonams ir taip j\xc4\xaf aktyvuoja). Baltym\xc5\xb3 svarb\xc4\x85 iliustruoja tai, jog vaising\xc5\xb3 ir nevaising\xc5\xb3 vyr\xc5\xb3 spermatozoiduose \xc5\xbeymiai skiriasi ~ 20 baltym\xc5\xb3 kiekis._NEWLINE_Nors spermatozoiduose neaptikta transkripcijos ar transliacijos p\xc4\x97dsak\xc5\xb3, branduolyje rasta apie 3000 iRNR molekuli\xc5\xb3, bei keletas r\xc5\xab\xc5\xa1i\xc5\xb3 mikro-RNR. Rasta \xc4\xafrodym\xc5\xb3 jog \xc4\xaf kiau\xc5\xa1in\xc4\x97l\xc4\xaf pristatomi RNR k\xc5\xabneliai. Kai kurios iRNR koduoja baltymus reikalingus ankstyvam embrion\xc5\xb3 vystymuisi. Gali b\xc5\xabti, jog jos pristatomos tiesiai \xc4\xaf kiau\xc5\xa1in\xc4\x97l\xc4\xaf, arba pakuojant genom\xc4\x85 neleid\xc5\xbeia inaktyvuoti tam tikr\xc5\xb3 gen\xc5\xb3. Kadangi gamta efektyviai i\xc5\xa1 spermatozoid\xc5\xb3 pa\xc5\xa1alina vis\xc4\x85 nereikaling\xc4\x85 krovin\xc4\xaf, RNR tur\xc4\x97t\xc5\xb3 atlikti svarbi\xc4\x85 funkcij\xc4\x85.\n_START_SECTION_\nSpermatozoid\xc5\xb3 \xc4\xafvairov\xc4\x97\n_START_PARAGRAPH_\nStambiausi yra tritono spermatozoidai \xe2\x80\x93 iki 500 \xc2\xb5m, \xc5\xa1uns, jau\xc4\x8dio, arklio, avino \xe2\x80\x93 nuo 40 iki 75 \xc2\xb5m. Spermatozoid\xc5\xb3 pavir\xc5\xa1ius \xc4\xafkrautas neigiamai, tod\xc4\x97l jie nesulimpa. Gyv\xc5\xabnai gamina labai daug spermatozoid\xc5\xb3: \xc5\xa1uo lytinio akto metu i\xc5\xa1skiria apie 60 mln., avinas \xe2\x80\x93 iki 2 mlrd., arklys \xe2\x80\x93 apie 10 mlrd., \xc5\xbemogus \xe2\x80\x93 apie 200 mln. spermatozoid\xc5\xb3._NEWLINE_Kai kuri\xc5\xb3 gyv\xc5\xabn\xc5\xb3 spermatozoidai netipi\xc5\xa1ki, j\xc5\xb3 sandara labai \xc4\xafvairi. V\xc4\x97\xc5\xbeiagyvi\xc5\xb3 spermatozidai turi spinduli\xc5\xb3 arba at\xc5\xa1ak\xc5\xb3 formos ataugas, apvali\xc5\xb3j\xc5\xb3 kirm\xc4\x97li\xc5\xb3 \xe2\x80\x93 apval\xc5\xabs arba ovali\xc5\xa1ki._NEWLINE_Subrend\xc4\x99 \xc5\xbemogaus spermatozoidai yra 50-60 mikron\xc5\xb3 ilgio, mak\xc5\xa1tyje egzistuoja apie 2,5 valandos, gimdos kaklelyje \xe2\x80\x93 dvi paras (kartais ir ilgiau). Jie juda prie\xc5\xa1 skys\xc4\x8dio srov\xc4\x99 3 mm/min. grei\xc4\x8diu.'